Χρυσή Εποχή των Κόμικς

Ο όρος «Χρυσή Εποχή των Κόμικς» αναφέρεται στην περίοδο της ιστορίας των Αμερικανικών κόμικς που χρονολογείται από το 1938 μέχρι τις 1956. Κατά τη διάρκεια εκείνης της περιόδου, πρωτοεκδόθηκαν τα μοντέρνα κόμικς και γρήγορα ανέβηκαν σε δημοτικότητα. Δημιουργήθηκε το πρότυπο του υπερήρωα και πολλοί γνωστοί χαρακτήρες έκαναν το ντεμπούτο τους, περιλαμβάνοντας τους Superman, Batman, Ρόμπιν, Captain Marvel, Captain America, και Wonder Woman.

 Ετυμολογία 
Η πρώτη καταγεγραμμένη χρήση του όρου «Χρυσή Εποχή» ήταν από τον Ρίτσαρντ Α. Λούποφ σε ένα τεύχος του φανζίν Comic Art τον Απρίλιο του 1960.

 Ιστορία 
Το γεγονός που αναφέρεται από πολλούς ως η έναρξη της Χρυσής Εποχής ήταν το ντεμπούτο του Superman στο Action Comics #1 το 1938, από τη Detective Comics (προκάτοχος της DC Comics). Η δημοτικότητα του Superman βοήθησε στην άνοδο των κόμικς ως μία από τις κύριες μορφές έκδοσης, κάτι που οδήγησε σε προσπάθειες από διάφορες αντίπαλες εταιρείες να δημιουργήσουν τους δικούς τους υπερήρωες ελπίζοντας να συναντήσουν παρόμοια επιτυχία.

 Β΄ Παγκόσμιος Πόλεμος 
Από το 1939 μέχρι το 1941, η Detective Comics και η αδελφική της εταιρεία, All-American Publications, δημιούργησαν διάφορους δημοφιλείς υπερήρωες όπως τους Batman, Ρόμπιν, Flash, Green Lantern, Doctor Fate, Atom, Χόκμαν, Green Arrow και Aquaman. Η Timely Comics, η προκάτοχος της Marvel Comics την δεκαετία του 1940, είχε διάφορους τίτλους με εκατομμύρια πωλήσεις περιλαμβάνοντας τους χαρακτήρες Human Torch, Sub-Mariner και Captain America. Αν και οι χαρακτήρες της DC και τις Timely εξακολουθούν να είναι δημοφιλείς μέχρι και σήμερα, υπολογίζεται πως το υπερηρωικό κόμικ με τις περισσότερες πωλήσεις της εποχής ήταν το Captain Marvel Adventures της Fawcett Comics, με πωλήσεις 1.4 εκατομμυρίων ανά τεύχος. Το κόμικ εκδιδόταν ανά δύο εβδομάδες για μια χρονική περίοδο. Μία ακόμα αξιοσημείωτη σειρά ήταν το The Spirit από τον Γουίλ Άισνερ, το οποίο διέφερε από το συνηθισμένο μοντέλο εκδόσεων της περιόδους ως ένα εβδομαδιαίο πολυσέλιδο συμπλήρωμα στις εφημερίδες Register and Tribune Syndicate για τις οποίες ο Άισνερ κατείχε τα πνευματικά δικαιώματα, κάτι σπάνιο για τους δημιουργούς της εποχής.

Πατριωτικοί ήρωες που φορούσαν κόκκινα, άσπρα και μπλε ήταν δημοφιλείς κατά τη διάρκεια του Β΄ Παγκοσμίου Πολέμου μετά από το ντεμπούτο του Shield το 1940. Πολλοί ήρωες εκείνης της περιόδου πολεμούσαν με τις δυνάμεις του Άξονα, με εξώφυλλα όπως αυτό του Captain America Comics #1 (Μάρτιος 1941) να δείχνουν τον πρωταγωνιστή να γρονθοκοπεί τον αρχηγό των Ναζί Αδόλφο Χίτλερ.

Με την άνοδο της δημοτικότητας των κόμικς, οι εκδότες άρχισαν να δημιουργούν τίτλους που επεκτείνονται σε μια ποικιλία ειδών. Οι μη-υπερηρωικοί χαρακτήρες της Dell Comics (συγκεκριμένα οι χαρακτήρες του Γουώλτ Ντίσνεϋ) ξεπερνούσαν τα υπερηρωικά κόμικς σε πωλήσεις. Ο εκδότης περιλάμβανε αδειούχους χαρακτήρες κινηματογράφου και λογοτεχνίας όπως τους Μίκυ Μάους, Ντόναλντ Ντακ, Ρόι Ρότζερς και Ταρζάν. Εκείνη τη περίοδο αναδείχτηκε ο συγγραφέας-καλλιτέχνης του Ντόναλντ Ντακ Καρλ Μπαρκς. Επίσης, το ντεμπούτο του Άρτσι Άντριους στο Pep Comics #22 (Δεκέμβριος 1941) οδήγησε σε μια άνοδο στα κόμικς εφηβικού χιούμορ, με τον χαρακτήρα να παραμένει στα κόμικς μέχρι και τον 21ο αιώνα.

 Μεταπολεμική αλλαγή από τους υπερήρωες 
Ο όρος «Ατομική Εποχή των Κόμικς» χρησιμοποιείται κάποιες φορές για να περιγράψει μια σύντομη χρονική περίοδο που ξεκίνησε είτε στο τέλος του Β΄ Παγκοσμίου Πολέμου το 1945 είτε το 1948, και ολοκληρώθηκε στα μέσα της δεκαετίας του 1950. Κάποιοι συγγραφείς την θεωρούν μια περίοδο διαλείμματος ή μια κανονική εποχή,Γουίλιαμ Γ. Σάβατζ, Commies, Cowboys, and Jungle Queens: Comic Books and America, 1945–1954, Wesleyan University Press, 1998, p. 111. αλλά συνήθως θεωρείται μέρος της Χρυσής Εποχής. Κατά τη διάρκεια εκείνης της περιόδου, η δημοτικότητα των υπερηρωικών κόμικς εξασθένησε. Για να κρατήσουν το ενδιαφέρον των αναγνωστών, οι εκδότες κόμικς τα διαφοροποιήσαν σε άλλα είδη, όπως πολεμικά, Γουέστερν, επιστημονικής φαντασίας, ρομαντικά, εγκλήματος και τρόμου. Πολλοί τίτλοι υπερηρώων ακυρώθηκαν ή μετατράπηκαν σε άλλα είδη.

Το 1946, οι Superboy, Aquaman, και Green Arrow των DC Comics άλλαξαν από τα More Fun Comics στα Adventure Comics έτσι ώστε τα More Fun να μπορούν να εστιάσουν στο χιούμορ. Το 1948, τα All-American Comics, τα οποία περιλάμβαναν τους Green Lantern, Τζόνι Θάντερ και Dr. Mid-Nite, αντικαταστάθηκαν από τα All-American Western. Το επόμενο έτος, τα Flash Comics και Green Lantern ακυρώθηκαν. Το 1951, τα All Star Comics, που περιλάμβαναν τη Κοινωνία Δικαιοσύνης της Αμερικής, άλλαξαν σε All-Star Western. Το επόμενο έτος, τα Star Spangled Comics, που περιλάμβαναν τον Ρόμπιν, άλλαξαν τον τίτλο τους σε Star Spangled War Stories. Τα Sensation Comics, που περιλάμβαναν την Wonder Woman, ακυρώθηκαν το 1953. Τα μόνα υπερηρωικά κόμικς που συνέχισαν να εκδίδονται αδιάκοπα κατά τη διάρκεια της δεκαετίας του 1950 ήταν τα Action Comics, Adventure Comics, Batman, Detective Comics, Superboy, Superman, Wonder Woman και World's Finest Comics.

Ο Plastic Man εμφανιζόταν στα Police Comics της Quality Comics μέχρι το 1950, όταν άρχισαν να εστιάζουν σε ιστορίες ντετέκτιβ. Ο δική του σειρά συνέχισε να εκδίδεται κάθε δύο μήνες μέχρι το τεύχος #52, τον Φεβρουάριο του 1955. Το The Human Torch της Timely Comics ακυρώθηκε με το τεύχος #35 (Μάρτιος 1949) και τα Marvel Mystery Comics, που επίσης περιλάμβαναν τον Human Torch, άλλαξαν στο κόμικ τρόμου Marvel Tales με το τεύχος #93 (Αύγουστος 1949). Τα Sub-Mariner Comics ακυρώθηκαν με το τεύχος #42 (Ιούνιος 1949) και τα Captain America Comics, τα οποία μέχρι τότε είχαν αλλάξει σε Captain America's Weird Tales, ακυρώθηκαν με το τεύχος #75 (Φεβρουάριος 1950). Το Black Cat της Harvey Comics ακυρώθηκε το 1951 και επανεκκινήθηκε σε κόμικ τρόμου αργότερα το ίδιο έτος. Ο Daredevil των Lev Gleason Publications έχασε τον πρωταγωνιστικό ρόλο από τους Little Wise Guys το 1950. Τα Whiz Comics, Master Comics και Captain Marvel Adventures των Fawcett Comics ακυρώθηκαν το 1953 και το The Marvel Family ακυρώθηκε το 1954.

Επίσης εκείνη τη περίοδο, τα μέσα μαζικής ενημέρωσης με την άφιξη της τηλεόρασης ανάγκαζαν τις εταιρείες μέσων να εκδίδουν κόμικς που αντικατόπτριζαν την ποπ κουλτούρα της χρονικής περιόδου. Σύμφωνα με τον ιστορικό Μάικλ Α. Άμουντσον, οι ελκυστικοί χαρακτήρες κόμικς βοηθούσαν να μετριάσουν τον φόβο των νεαρών αναγνωστών για τον πυρηνικό πόλεμο και να εξουδετερώσουν το άγχος σχετικά με τα ερωτήματα που έθετε η ατομική δύναμη. Εκείνη την περίοδο μακρόχρονα χιουμοριστικά κόμικς ξεκίνησαν, όπως η σειρά κόμικς Mad των EC Comics και η σειρά Uncle Scrooge της Dell.

 Τέλος της εποχής 
Το 1953, η βιομηχανία κόμικς δέχθηκε εμπόδιο όταν δημιουργήθηκε Υποεπιτροπή της Γερουσίας των Ηνωμένων Πολιτειών για την Εγκληματικότητα Ανηλίκων. Μετά από την έκδοση του Seduction of the Innocent του Φρέντρικ Γουέρθαμ το επόμενο έτος, στο οποίο ισχυρίστηκε πως τα κόμικς δημιουργούσαν παράνομη συμπεριφορά μεταξύ ανηλίκων, εκδότες κόμικς όπως ο Γουίλιαμ Γκέινς του EC δικάστηκαν σε δημόσιες ακροάσεις. Ως αποτέλεσμα, δημιουργήθηκε η Comics Code Authority από την Ένωση Εκδοτών Περιοδικών Κόμικς για να εκτελεί αυτολογοκρισία. Εκείνη τη περίοδο, η EC ακύρωσε τους τίτλους εγκλήματος και τρόμου και εστίασε κυρίως στο Mad. Η Αργυρή Εποχή των Κόμικς κατά πολλούς ξεκίνησε με το ντεμπούτο του πρώτου επιτυχημένου υπερήρωα μετά από πολλά χρόνια, τον καινούριο Flash της DC Comics, στο Showcase #4 (Οκτώβριος 1956).

 Παραπομπές 

Κατηγορία:Αμερικανικά κόμικς